FC Midtjylland indtager i øjeblikket andenpladsen i SAS Ligaen med syv point ned til AaB's placering som nummer fire. AaB's cheftræner Erik Hamrén forventer intensitet og spænding i morgendagens jyske topkamp. - Ligesom opgøret mod OB i søndags vil der blive tale om en intens kamp, hvor der skal fightes om hver bold. Det er to jævnbyrdige hold, der mødes, og det kan man også se på de to seneste indbyrdes opgør. Vi tabte sæsonens første kamp 1-0 på udebane, men havde fortjent sejren, og også testkampen før forårssæsonen var meget tæt, siger Erik Hamrén til AaBsport.dk Den svenske cheftræner mener i øvrigt, at FC Midtjylland har fortjent sin nuværende placering: - De ligger ikke på andenpladsen i SAS Ligaen på grund af held, men på grund af rigtig gode præstationer. Vinder de kampen, bliver det svært for os at indhente dem, men vinder vi, bliver det et rigtig spændende forår, fastslår Erik Hamrén, der har udtaget følgende trup til påskens første opgave for AaB: 1. Jimmy Nielsen, 2. Michael Jakobsen, 3. Martin Pedersen, 4. Danny Califf, 7. Mattias Lindstróm, 8. Fredrik Winsnes, 10. Rade Prica, 14. Jeppe Curth, 15. Siyabonga Nomvethe, 16. Allan Olesen, 18. Caca, 19. Suni Olsen, 21. Kasper Risgård, 22. Rasmus Würtz, 27. Patrick Kristensen og 28. Casper Jacobsen. José Mota og Simon Bræmer er begge ukampdygtige, mens de ti øvrige spillere fra SAS Liga-truppen skal i aktion, når AaB's tophold i Danmarksserien skærtorsdag indleder foråret med en udekamp mod Herlev.

Referat:
Danny Califf og Allan Olesen vender tilbage til truppen efter overstået karantæne, når AaB møder FC Midtjylland torsdag. Angriberen Jose Mota må stadig se til fra sidelinien.